
Ο  ΜΗΤΡΟΠΟΛΙΤΗΣ ΑΙΤΩΛΙΑΣ  ΚΑΙ  ΑΚΑΡΝΑΝΙΑΣ
 ΚΟΣΜΑΣ

Πρὸς  τούς μαθητές καί τίς μαθήτριες
Τῶν Δημοτικῶν Σχολείων τῆς καθ΄ ἡμᾶς Ἱ. Μητροπόλεως

Ἀγαπητά μου παιδιά,
Ὡς Πνευματικός σας Πατέρας καί Ἐπίσκοπος, ἔρχομαι σήμερα, πρώτη ἡμέρα στό σχολεῖο, καί σᾶς καμαρώνω καί σᾶς εὔχομαι νά σᾶς χαρίζει ὁ Τριαδικός μας Θεός ὑγεία, εἰρήνη στήν ψυχή σας, χαρά, ὄρεξη γιά μελέτη καί πρόοδο. Αὐτά ἐξ ἄλλου ζητήσαμε καί ἀπό τόν Θεό νά σᾶς χαρίσει πλούσια καί μέ τόν ἁγιασμό, πού ἤδη τελέσαμε.
Παιδιά μου, νά χαίρεστε, γιατί ὁ στοργικός καί οὐράνιος Πατέρας μας, ὁ Θεός, μᾶς χαρίζει κι αὐτή τή νέα σχολική χρονιά.
Μετά τήν ξεκούραση τοῦ καλοκαιριοῦ, σήμερα ἐδῶ, στό προαύλιο τοῦ σχολείου σας, ἀνταμώσατε πάλι συμμαθητές, συμμαθήτριες καί οἱ ἐκλεκτοί σας ἐκπαιδευτικοί, μέ ἕναν κοινό στόχο. Τήν καλλιέργειά σας, τήν πρόοδο καί τήν ὁλοκλήρωσή σας, ὡς προσωπικότητες.
Σᾶς ἀγαποῦν πολύ, οἱ δάσκαλοι καί οἱ δασκάλες σας, καί νά εἶστε βέβαιοι ὅτι θέλουν, καί γι’αυτό ἔχουν τήν καλή ἀγωνία καί προσπαθοῦν, νά σᾶς δώσουν μέ τόν καλύτερο τρόπο ὅλα ἐκεῖνα τά ἐφόδια, ὥστε νά προχωρήσετε στήν πορεία τῆς ζωῆς σας μέ σταθερά βήματα ἐπιτυχίας καί προόδου. Κοπιάζουν καί μοχθοῦν καθημερινά γιά νά σᾶς προσφέρουν γνώση καί ἦθος, ὥστε αὔριο κι ἐκεῖνοι μαζί μέ τούς γονεῖς σας καί τήν οἰκογένειά σας, νά σᾶς καμαρώνουν καταξιωμένους πολίτες αὐτῆς τῆς χώρας. Ἄξιους συνεχιστές ἡρώων καί μαρτύρων, πού ἁπλόχερα ἔχει νά ἀναδείξει αὐτός ὁ τόπος. Γι’ αὐτό καί τούς συγχαίρω καί τούς ἐπαινῶ γιά τήν συνολική τους προσπάθεια, εὐχόμενος παρά Θεοῦ ὑγεία, εἰρήνη, εὐλογία καί ἐνίσχυση στούς ἴδιους καί στίς οἰκογένειές τους.
Θά ἤθελα, ὅμως μεταξύ τῶν ἄλλων, νά σᾶς δώσω κι ἐγώ, ὡς Πατέρας σας πού προσεύχομαι πολύ γιά σᾶς, δύο συμβουλές.
Ἡ πρώτη ἀφορᾶ στήν μελέτη σας. Παιδιά μου, διαβᾶστε! Πρῶτο μέλημά σας, κύρια ἐνασχόλησή σας αὐτή τή χρονιά, νά εἶναι ἡ μελέτη τῶν μαθημάτων σας. Μόνον ἔτσι θά ἀριστεύσετε στήν γνώση καί θά μπορέσετε νά ἀξιοποιήσετε δημιουργικά καί ὠφέλιμα τή ζωή σας.
Παράλληλα, ὅμως, μήν ξεχάσετε κι ἕναν Φίλο σας. Ἕναν γνήσιο Φίλο, πού ξέρει νά σᾶς ἀγαπᾶ θυσιαστικά, πού εἶναι πάντα δίπλα σας, νά σᾶς στηρίζει, νά σᾶς ἐνδυναμώνει, νά σᾶς προφυλάσσει καί νά σᾶς ὁδηγεῖ, ἄν ἐσεῖς τό θέλετε, πάντα σέ νίκες.
Γι’ αὐτό σέ λίγο καιρό, πού θά ἀρχίσει τά μαθήματά του καί τό σχολεῖο τῆς Ἐκκλησίας, τῆς ἐνορίας σας, τό Κατηχητικό Σχολεῖο, μήν ἀπουσιάσετε. Σπεῦστε νά ἐγγραφεῖτε καί παρακολουθῆστε το ἀνελλιπῶς. Ἐλᾶτε κοντά στόν οὐράνιο Φίλο σας, τόν Χριστό. Δέν πρόδωσε ποτέ κανέναν. Ἐλᾶτε νά Τόν γνωρίσετε καλύτερα, γιά νά καλλιεργήσετε ἀρετές καί γιά νά πορεύεστε στή ζωή σας πάντα μέ πρόοδο καί ἐπιτυχίες.
Θελῆστε ἐφέτος, μαζί μέ τά μαθήματά σας, νά γνωρίσετε Τόν καλύτερό σας Φίλο, τόν Χριστό. Δῶστε του τήν καρδιά σας καί δέν θά σᾶς ἀπογοητεύσει. Θελῆστε νά Τοῦ μιλᾶτε μέ τήν προσευχή. Εἶναι ἡ καλύτερη ἐπικοινωνία. Ἀνοῖξτε τήν καρδιά σας καί μιλᾶτε Του. Καί τό πρωϊ καί τό βράδυ καί ὅποτε ἐσεῖς θελήσετε. Ἐκεῖνος εἶναι ἕτοιμος νά σᾶς ἀκούσει, ὅποτε ἐσεῖς Τοῦ μιλήσετε, καί νά ἀνταποκριθεῖ στό κάλεσμά σας.
Ἡ προσευχή εἶναι τό μεγαλύτερο ὅπλο σας στόν ἀγῶνα τῆς μάθησης, ἀλλά καί τῆς σχέσεώς σας μέ τόν καλύτερο Φίλο, τόν Χριστό. Κανείς δέν μπορεῖ νά σᾶς ἐμποδίσει νά Τοῦ μιλᾶτε, ἄν ἐσεῖς τό θέλετε.
Εὔχομαι ἀπό τά βάθη τῆς καρδιᾶς μου κάθε εὐλογία καί ἐπιτυχία στή νέα σας σχολική χρονιά, μέ τόν Χριστό στήν καρδιά καί στή ζωή σας. 
Μέ πατρική ἀγάπη

